ส่วนที่ 1

ข้อมูลสรุป (Executive Summary)

บริษัท ไทยบริการอุตสาหกรรมและวิศวกรรม จำกัด (มหาชน) ก่อตั้งเมื่อวันที่ 10 เมษายน 2524
โดยกลุ่มวิศวกรซึ่งมีประสบการณ์ในงานทั้งด้านวิศวกรรมและด้านการบริหาร
เพื่อดำเนินธุรกิจการให้บริการกับโรงงานอุตสาหกรรมทั้งด้านการก่อสร้างอาคารโรงงาน
และการติดตั้งงานระบบต่างๆ ภายในโรงงาน ตั้งแต่ปี 2546 เป็นต้นมา บริษัทฯ
ได้ขยายขอบเขตการดำเนินธุรกิจการรับเหมาก่อสร้างไปยังกลุ่มลูกค้าประเภทอื่นๆ
นอกเหนือจากงานก่อสร้างประเภทโรงงานอุตสาหกรรมอย่างต่อเนื่อง อาทิเช่น ศูนย์การค้า
อาคารสูงเพื่อพักอาศัย โรงพยาบาล โรงเรียน บ้านพักอาศัย รีสอร์ทและบ้านจัดสรร
เพื่อให้ครอบคลุมกลุ่มลูกค้าที่หลากหลายขึ้น เนื่องจากธุรกิจของบริษัทมีแนวโน้มขยายตัวอย่างต่อเนื่อง
ในปี 2548 บริษัทฯ จึงได้แปรสภาพเป็นบริษัทมหาชน และเข้าจดทะเบียนในตลาดหลักทรัพย์เอ็ม เอ
ไอ ด้วยทุนจดทะเบียนชำระแล้ว 135.0 ล้านบาท

ทั้งนี้ ลักษณะการดำเนินธุรกิจของบริษัทฯ สามารถเเบ่งได้เป็น 2 ประเภทหลัก ดังนี้

  1. งานวิศวกรรมโยธา อันได้แก่ งานโยธา งานโครงสร้างคอนกรีตเสริมเหล็ก
  โครงสร้างเหล็กและงานสถาปัตยกรรม โดยให้บริการตั้งเเต่การวางรากฐาน (Structural)
  จนกระทั่งอาคารเสร็จสมบูรณ์ทั้งโครงการซึ่งรวมถึงงานบริเวณและงานถนนรอบโรงงานและอาคาร

  2. งานบริการติดตั้งระบบวิศวกรรม อันได้แก่
  งานให้บริการติดตั้งระบบวิศวกรรมทั้งภายในอาคารและภายนอกอาคาร
  ครอบคลุมตั้งเเต่งานระบบไฟฟ้า งานระบบสื่อสารโทรคมนาคม งานระบบปรับอากาศ
  งานระบบสุขาภิบาล และงานระบบป้องกันอัคคีภัย เป็นต้น

บริษัทฯ ได้ดำเนินธุรกิจในอุตสาหกรรมรับเหมาก่อสร้างมานานกว่า 26 ปี
ครอบคลุมโครงการก่อสร้างตั้งแต่โครงการขนาดกลาง มูลค่าประมาณ 50.0 -100.0 ล้านบาท
จนถึงโครงการขนาดใหญ่ มูลค่าสูงกว่า 100.0 ล้านบาท โดยโครงการขนาดใหญ่ที่บริษัทฯ
ได้เคยรับก่อสร้างนั้นมีมูลค่าสูงถึงเกือบ 800 ล้านบาท ทั้งนี้บริษัทฯ
มีผลงานเป็นที่ยอมรับทั้งในด้านคุณภาพของงานที่ดีและได้รับการรับรองมาตรฐาน ISO 9001 :
2000 จากสถาบันรับรองมาตรฐานไอเอสโอ (MASCI)
และเพื่อการให้บริการครอบคลุมกลุ่มลูกค้าที่หลากหลายและมีความต้องการในงานระบบที่ซับซ้อนมากขึ้น
ในปี 2550 บริษัทฯ จึงได้มีการร่วมมือกับพันธมิตรในการนำเทคโนโลยี pre-fabricate
มาใช้ในการก่อสร้าง ทั้ง pre-cast concrete สำหรับงานคอนกรีต และ pre-fabricate
steel structure สำหรับงานโครงเหล็ก
ทำให้บริษัทมีความสามารถในการส่งมอบงานให้แก่ลูกค้าได้รวดเร็วยิ่งขึ้น
ใช้เวลาในการก่อสร้างน้อยลง การทำงานมีความปลอดภัยยิ่งขึ้น
แต่ในขณะเดียวกันต้นทุนและค่าใช้จ่ายในการก่อสร้างลดลงอีกด้วย
จึงกลายเป็นจุดขายอย่างหนึ่งของบริษัทฯ ในการนำเสนองานต่อลูกค้า
เนื่องจากส่วนใหญ่แล้วคู่แข่งรายเล็กจะไม่สามารถให้งานบริษัทติดตั้งระบบวิศวกรรมได้
ทำให้บริษัทมีคู่แข่งน้อยรายลงไป และในขณะเดียวกันบริษัทฯ มีความชำนาญในงานระบบยิ่งขึ้น
ทำให้มีลูกค้าทั้งรายเก่าและรายใหม่ยังคงใช้บริการของบริษัทอย่างต่อเนื่อง

สำหรับผลการดำเนินงานนั้น ในปี 2550 บริษัทฯ มีรายได้รวม 1,598.2 ล้านบาท เพิ่มขึ้นร้อยละ
34.2 จากปี 2549 ที่มีรายได้รวม 1,191.4 ล้านบาท แต่ทั้งนี้บริษัทฯ ขาดทุนสุทธิ 216.6
ล้านบาท เปรียบเทียบกับปี 2549 ที่มีกำไรสุทธิ 50.3 ล้านบาท
เนื่องจากการปรับตัวเพิ่มขึ้นของราคาวัสดุก่อสร้างหลักระหว่างปี 2550
โดยราคาเหล็กเส้นปรับขึ้นกว่าร้อยละ 50 และราคาคอนกรีตผสมเสร็จปรับตัวขึ้นประมาณร้อยละ 20
รวมถึงค่าแรง ราคาน้ำมันและค่าขนส่งที่ต่างปรับตัวสูงขึ้นอย่างมีนัยสำคัญ ซึ่งบริษัทฯ มี Backlog ณ
สิ้นปี 2549 มูลค่าประมาณ 900 ล้านบาท ผนวกกับงานที่ประมูลได้ใหม่ในต้นปี 2550 อีกประมาณ
1,000 ล้านบาท รวมเป็นมูลค่างานประมาณ 2,000 ล้านบาท
ต่างได้รับผลกระทบอย่างรุนแรงจากราคาวัสดุก่อสร้างที่เพิ่มขึ้นเป็นอย่างมาก นอกจากนี้ในปี 2550
บริษัทฯมีการรับงานเพิ่มมากขึ้น บริษัทฯ มีความจำเป็นที่จะต้องจัดสรรทรัพยากรของบริษัทฯ
ให้พอเพียงกับปริมาณงานที่เพิ่มขึ้น
ปัจจัยต่างๆเหล่านี้ทำให้ค่าใช้จ่ายในส่วนของต้นทุนการรับเหมาก่อสร้างปรับตัวสูงขึ้นถึงร้อยละ 60.7
ในขณะที่ค่าใช้จ่ายในการดำเนินงานและบริหารเพิ่มขึ้นร้อยละ 21.8 เมื่อเทียบกับปี 2549

นอกจากนี้บริษัทฯ
ได้มีการปรับปรุงต้นทุนของโครงการให้เป็นปัจจุบันทั้งจำนวนตามสภาวะของค่าวัสดุต่างๆ
รวมถึงปัจจัยอื่นๆที่อาจจะส่งผลกระทบต่อต้นทุนของโครงการที่ได้ทำสัญญาไปแล้ว ณ สิ้นปี 2550
และบริษัทฯ จะมีการรับรู้รายได้ของงานที่เหลืออยู่ในมือ ณ สิ้นปี 2550 ในปี 2551
คิดเป็นมูลค่าที่จะรับรู้เป็นรายได้ตามสัญญาในปี 2551 ประมาณ 450 ล้านบาท
ในขณะที่รายได้ในส่วนที่เปลี่ยนแปลงเพิ่มเติมจากแผนโครงการเดิม
บริษัทฯอยู่ระหว่างการดำเนินการนำเสนอเพื่อขออนุมัติปรับปรุงราคากับเจ้าของโครงการผ่านที่ปรึกษาโครงการ
เมื่อได้รับการอนุมัติแล้วบริษัทฯจะบันทึกเป็นรายได้เพิ่มเติมต่อไปในปี 2551
ทั้งนี้งานที่ได้ทำสัญญาในปี 2551 นั้นเป็นงานที่มีต้นทุนเป็นปัจจุบันแล้ว

การตั้งค่าเผื่อหนี้สงสัยจะสูญตามนโยบายการบัญชีการตั้งสำรองค่าเผื่อหนี้สงสัยจะสูญของบริษัทฯ ณ
สิ้นปี 2550 มีมูลค่า 5.60 ล้านบาท ซึ่งเกิดจากการที่บริษัทฯ มีการสำรองค่าเผื่อหนี้สงสัยจะสูญ
สำหรับลูกหนี้ของบริษัทฯ ที่ผิดนัดชำระหนี้กับบริษัทฯ

อย่างไรก็ตามฐานะการเงินของบริษัทฯ ณ 31 ธันวาคม 2550 มีสินทรัพย์รวม 830.6 ล้านบาท
เพิ่มขึ้นร้อยละ 5.5 จากปี 2549 บริษัทฯ มีหนี้สินรวม 706.3 ล้านบาท เพิ่มขึ้นจากปี 2549 ที่
422.3 ล้านบาท และมีส่วนของผู้ถือหุ้น จำนวน 124.4 ล้านบาทลดลงร้อยละ 65.9 จาก 365.3
ล้านบาท ในปี 2549